Èxit de la jornada 'Gandia en construcció: cap a un nou model d'urbanisme'
31 gener 2025

## Èxit de la jornada 'Gandia en construcció: cap a un nou model d'urbanisme'31 gener 2025Última actualització: 31 gener 2025

![](../gestion/img/b47b0577fcec23fe753786a3be2e3570c430b310cec79c9e1efdff9b0ee948c5.jpg)  
  

L’alcalde de Gandia, **José Manuel Prieto**, va inaugurar ahir a la vesprada a la Casa de la Marquesa la **Jornada ‘Gandia en construcció: cap a un nou model d’urbanisme’** organitzada per la Federació de Veïns (FedAVeïns), destacant la importància de la participació ciutadana en la planificació urbanística de la ciutat.

En primer lloc, l’alcalde va voler agrair a FedAVeïns la iniciativa. “_Aquest és un espai de reflexió que demostra que, per a totes i tots, la participació és clau en una ciutat. Estem convençuts que fomentant la participació ciutadana aconseguirem una gestió amb més encerts_”.

Prieto va incidir en què Gandia es troba en plena transformació urbana, impulsada per inversions públiques i privades que arriben als 114 milions d’euros. Aquestes inversions estan destinades a infraestructures clau com el port, la platja i la trama urbana, amb un enfocament en regeneració, rehabilitació i millora de l’entorn. “Gandia està preparada per a viure un nou impuls. Coneixem les nostres fortaleses i volem impulsar-les per a generar oportunitats de progrés en la ciutat. És en aquest sentit on hem de pensar en la Gandia dels pròxims anys i en les infraestructures que podem i hem de començar ara per a no quedar-nos arrere”, ha afirmat.

L’alcalde va emmarcar aquesta evolució en la tercera gran transformació urbanística de la ciutat, comparant-la amb fites com la construcció del campus universitari o la modernització del centre històric. En aquest procés, va destacar el paper fonamental dels fons europeus Next Generation, que permetran millorar habitatges, reformar espais socials i desenvolupar projectes estratègics com el Corredor Verd del barranc de Beniopa.

En la seua intervenció, Prieto va definir tres eixos estratègics per al desenvolupament urbà de Gandia en els pròxims anys:

**Polígon Sanxo Llop:** On ja s’han iniciat les obres que el convertiran en un clúster sociosanitari de referència i impulsaran un nou espai d’oportunitats i generació d’ocupació.  
**Port de Gandia:** Aquesta actuació contempla la reforma de la zona dels tinglats obrint-la al públic. A aquesta actuació se sumarà la nova Marina Nàutica, el desenvolupament del Pla Director del Port i la instal·lació de la seu de l’Institut Espanyol d’Oceanografia.  
**Infraestructures i connectivitat:** Impulsar el Pacte per les Infraestructures per a millorar la connexió de Gandia amb el territori, destacant avanços com la signatura del Protocol d’Infraestructures amb el Ministeri, la licitació de la prolongació de la carretera Natzaret-Oliva i la Declaració d’Impacte Ambiental per al desdoblament de la via del tren Gandia-Cullera.  
Finalment, Prieto va posar l’accent en què el model urbanístic de Gandia està dissenyat amb responsabilitat i visió de futur, apostant per un creixement sostenible i equilibrat, respectuós amb el medi ambient i orientat a millorar la qualitat de vida de la ciutadania.

"_Este model de ciutat no és fruit de l’atzar, sinó d’una planificació ordenada i conscient per a fer de Gandia la millor ciutat possible_", ha conclòs.

La jornada va comptar amb dues taules redones. Una primera on van participar Camilo Peiró, president de l’Associació de Promotors Immobiliaris, Constructors i Agents Urbanitzadors de la Safor; Blanca Peñín, arquitecta urbanística de Peñín Arquitectes; Josep Blasco, cap de servei d’Infraestructures i Planificació Urbanística de l’Ajuntament de Gandia, i Fernando Mut, arquitecte i exdirector general d’Arquitectura de la Generalitat Valenciana. La segona taula estava composta per representants de les forces polítiques representades en el consistori. D’aquesta manera, Adrián Vila, portaveu del PSPV; Víctor Soler, portaveu del Partit Popular; Alícia Izquierdo, portaveu de Més Gandia; i Manuel Millet, portaveu de VOX, van abordar en les seues intervencions el futur urbanístic de la nostra ciutat des de les seues respectives perspectives.

Finalment, van tancar les jornades Maite Alonso, coordinadora general d’Urbanisme i Infraestructures, i Liduvina Gil, regidora delegada de Participació Ciutadana.

  

[Twittear](https://twitter.com/share)